《恭谒台岳桐柏观纪事》
宋代·谢伋

拜恩散号在兹地，乘兴真游驾小车。
拥笏朝真香火罢，虚明庭院静无哗。
按图默记金声赋，意气直欲登仙槎。
龙渊三井液膏乳，琼台双阙飞云霞。
玉堂珠阁不可到，山灵勒回因念差。
金壶龙检世已远，五千漆字犹堪夸。
如今丹笔已漫漶，风日暴炙元无遮。
元公丰碑压千柱，择木小隶湮尘沙。
丈人巾屦青松下，道士瓯蚊随倾茶。
谓予读敕见陈请，州贴次第来幽遐。
了知君心弃符竹，不敢复献旌节花。
我今便欲老岩谷，亦不求枣大如瓜。
洗心脱然去尘累，不慕盛丽并纷华。
黄衣青藜或可遇，愿授竹简观聱牙。
人生信是行乐耳，岂复自慁同池蛙。
兹行已占平生胜，后来游观宁复加。
清兴不极尚忘返，长天日暮空咨嗟。

作者简介：蔡州上蔡人，字景思，号药寮居士。谢良佐从孙。官至太常少卿。高宗绍兴初侍父寓居黄岩。有《药寮丛稿》、《四六谈麈》。蔡州上蔡人，字景思，号药寮居士。谢良佐从孙。官至太常少卿。高宗绍兴初侍父寓居黄岩。有《药寮丛稿》、《四六谈麈》。